  Майя Бывальцева Суредан искусствоосъя элькун музейын «Иван Шишкин. Живопись и графика» адӟытон усьтӥськиз 1-тӥ инвожое. Ижкарын улӥсьёслы но куноослы тодмо ӟуч суредасьлэсь 40-лэсь трос ужъёссэ возьматыны луиз Лулчеберетъя Васнецовъёс нимо Ватка музей юрттэмен. Кировысь 5 живописьс, но 5 графиказэ ваизы. Соос пӧлын «Верхушки сосен» но «Пикник в сосновом бору» ужъёсыз. Берлоез картина Ватка музейысь 1910-тӥ арысен возиське, со дыр ӵоже одӥг пол гинэ сьӧрло потаз — 1948-тӥ арын Третьяковлэн галереяяз. Адӟытонэз ӝыны ар пала дасязы, троссэ ужъёсты, со пӧлын офортъёсты но цинкографиез, элькун музейлэн бичетысьтыз поттӥзы. Музейлэн кивалтӥсезлэн Вера Вахрушевалэн кылъёсызъя, Шишкинлэн берлоез бадӟым адӟытонэз Ижкарын 20 ар талэсь азьло вал, нош 2017-тӥ арын со суредасьлэн вордскемез дырысен 185 ар (25-тӥ толшоре) тырмонлы тупаз. Адӟытонэз усьтонэ элькун кивалтӥсьёс но вуылӥзы — Удмуртиысь кивалтэтлэн тӧроезлэсь ужзэ быдэсъясь Виктор Савельев, вице-премьерлэсь ужзэ быдэсъясь Наталья Сударикова, лулчеберетъя но туризмъя министрлэсь ужзэ быдэсъясь Владимир Савельев. «Туж потэ, татчы трос адями мед лыктоз шуыса. Лулчеберетэз зэмос дунъясьёс, творчествоен вырись муртъёс гинэ ӧвӧл, туж кулэ нылпиослэн но ветлэмзы. Соос та чеберлыкез ас синмынызы адӟыны мед быгатозы», — пусйиз Савельев. Иван Шишкинлэн творчествоеныз 2-тӥ инвожоысен 27-тӥ гудырикошконозь тодматскыны луоз. Ижкарын Иван Шишкинлэсь адӟытонзэ усьтон Тегъёс: Лулчеберет Ижкар Удмуртия Суреданустолыкъямузей  